ธปท.ไม่ยี่หระหนี้ครัวเรือนเชื่อมั่นเอาอยู่
ธปท.รับ น้ำท่วมทำหนี้ครัวเรือนพุ่ง แต่อยู่ในระดับไม่น่าห่วง ไม่กระเทือนแบงก์
30 ต.ค. 2565

ธปท.รับ น้ำท่วมทำหนี้ครัวเรือนพุ่ง แต่อยู่ในระดับไม่น่าห่วง ไม่กระเทือนแบงก์
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า จากวิกฤตน้ำท่วมที่เกิดขึ้นในหลายพื้นที่ทั่วประเทศขณะนี้ อาจส่งผลทำให้ระดับหนี้ครัวเรือนของประชาชนปรับตัวสูงขึ้นบ้าง แต่เชื่อว่าจะอยู่ในระดับที่ไม่เป็นปัญหาต่อระบบหรือจะกระทบต่อความสามารถในการชำระหนี้จนน่ากังวล
นายเกริก เชื่อว่า ภาคธุรกิจ ภาคอุตสาหกรรม และภาคการเกษตร ที่ได้รับผลกระทบจากน้ำท่วมจะสามารถกลับมาฟื้นกำลังการผลิต และกลับเข้าสู่ภาวะปกติได้ในไม่ช้า ส่งผลให้มีการจ้างงานกลับมา ทำให้ประชาชนมีรายได้และสามารถชำระหนี้ต่อไปได้ เพราะการที่ทำให้ภาคการผลิตและการจ้างงานต้องหยุดชะงักไปนั้น ไม่ได้เกิดจากความผิดพลาด เพราะภาคอุตสาหกรรมหมดความสามารถด้านการผลิต แต่เกิดจากภัยธรรมชาติเข้ามากระทบการผลิตให้ชะงักงันลงชั่วคราว
ขณะนี้ยังไม่สามารถประเมินได้ว่า ผลจากน้ำท่วมจะทำให้หนี้ครัวเรือนเพิ่มขึ้นมากน้อยขนาดไหน แต่เชื่อว่าเศรษฐกิจและภาคอุตสาห กรรมของไทยมีศักยภาพที่จะกลับมาฟื้นการผลิตปกติได้โดยเร็ว ส่งผลให้มีการจ้างงาน ประชาชนมีรายได้และสามารถกลับมาชำระหนี้ต่อไปได้
นายเกริก ยืนยันว่า แม้ภาคธุรกิจและเศรษฐกิจไทยจะได้รับผลกระทบจากน้ำท่วมอย่างหนัก แต่สถาบันการเงินได้รับผลกระทบจากวิกฤตน้ำท่วมในครั้งนี้น้อยมาก